Paès

Paes iyâ arèya kakanan sè ella bâḍâ ḍâri jhâman kona, akaḍi' sè kacatet è Prasasti Trunyan A ḍâri Bhâli taon (813 Saka/891 M) bân Prasasti Trunyan B taon (833 Saka/911 M). Kakanan arèya èbhungkos moso ḍâun gheddhâng. Carana ngâbây iyâ arèya nambaèn palappa bân pon-rempon sè marè èpa’alos, ètamba ḍâun kemangi, tomat, bân cabbhi, èpobuwi ḍâ’ bahan kakanan sè marè èbhersè’èn lajhu èbhungkos ngangghuy ḍâun gheddhâng bân èpacekka’ pèngghirra ngangghuy ḍuwâ’ jhitèng (biasana ngangghuy soddhu’na ghighi). Adhunan paès sè marè ètuwap lajhu èpangghâng è attas apoy otabâ marḍâ ḍâri areng sampè’ ghâring, manabi paès sè abahan nabati, cokop ètuwap bhâin.

Carana mungkos paès arèya ngangghuy pan-bârâmpan lembâr ḍâun gheddhâng. Lajhu ḍâun gheddhâng sè marè èkompolaghi ètompo’ searah ora’ ḍâun sè alabânan. Lajhu bisa èghulung otabâ ètampe bân pacekka’ ngangghuy lentè kaḍuwâ’ pèngghirra. Sopaja èssèna paès ta’ akalarkaran teppa’ èpangghâng, jumlana ḍâun ghâbây mungkos paès kodhu lebbi ḍâri ḍuwâ’.

Neng Indonesia, paès anḍi’ bânnya’ macem sè eghâbây ḍâri bahan sè acem-macem, molaèn ḍâri jhângan akaḍi paès kolat, la-olana kacang akaḍi’ paès tahu, paès jhuko’ akaḍi’ paès jhuko’ mèra’an, paès bhândheng presto, bân paès krèsè. Palappana acem-macem, bâḍâ sè apalappa dhâsar konèng, bâḍâ jhughân sè apalappa mèra. Palappa konèng èghâbây ngangghuy bahan dhâsar konyè’, kencur, jhâi, laos, bân laènna. Palappa mèra èghâbây ḍâri cabbhi lètè’, bhâbâng mèra, bhâbâng potè, bân laènna.